CELEX: 32014R0921
Language: sl
Date: 2014-08-25 00:00:00
Title: Izvedbena uredba Komisije (EU) št. 921/2014 z dne 25. avgusta 2014 o spremembi Izvedbene uredbe (EU) št. 540/2011 glede pogojev za odobritev aktivne snovi tebukonazol  Besedilo velja za EGP

26.8.2014   
            
            
               SL
            
            
               Uradni list Evropske unije
            
            
               L 252/3
            
         IZVEDBENA UREDBA KOMISIJE (EU) št. 921/2014
   z dne 25. avgusta 2014
   o spremembi Izvedbene uredbe (EU) št. 540/2011 glede pogojev za odobritev aktivne snovi tebukonazol
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1), zlasti člena 13(2)(c) Uredbe,
   ob upoštevanju naslednjega:
   
               (1)
            
            
               Aktivna snov tebukonazol je bila z Direktivo Komisije 2008/125/ES (2) vključena v Prilogo I k Direktivi Sveta 91/414/EGS (3) kot aktivna snov za uporabo kot fungicid pod pogojem, da zadevne države članice zagotovijo, da prijavitelji, na katerih zahtevo je bil tebukonazol vključen v navedeno prilogo, predložijo nadaljnje potrditvene informacije o tveganju za ptice in sesalce v obliki študij.
            
         
               (2)
            
            
               Aktivne snovi, vključene v Prilogo I k Direktivi 91/414/EGS, se štejejo za odobrene v skladu z Uredbo (EU) št. 1107/2009 in so navedene v delu A Priloge k Izvedbeni uredbi Komisije (EU) št. 540/2011 (4).
            
         
               (3)
            
            
               Eden izmed prijaviteljev, na katerih zahtevo je bil tebukonazol vključen v Prilogo I k Direktivi 91/414/EGS, je 8. aprila 2010 predložil zahtevek za spremembo pogojev za odobritev aktivne snovi tebukonazol kot regulator rasti rastlin brez omejitev. Navedenemu zahtevku so bili priloženi podatki, ki se nanašajo na zahtevano dodatno podprto uporabo kot regulator rasti rastlin na oljni ogrščici. Informacije so bile predložene Danski, ki je bila z Uredbo Komisije (ES) št. 1490/2002 (5) določena kot država članica poročevalka.
            
         
               (4)
            
            
               Danska je ocenila informacije, ki jih je predložil prijavitelj. Svojo oceno je v obliki dodatka k osnutku poročila o oceni 23. julija 2012 predložila drugim državam članicam, Komisiji in Evropski agenciji za varnost hrane (v nadaljnjem besedilu: Agencija).
            
         
               (5)
            
            
               Komisija se je posvetovala z Agencijo, ki je svoje mnenje o oceni tveganja tebukonazola predstavila 9. decembra 2013 (6). Osnutek poročila o oceni, dodatek in mnenje Agencije so države članice in Komisija pregledale v Stalnem odboru za rastline, živali, hrano in krmo ter končno različico osnutka poročila o oceni pripravile 11. julija 2014 v obliki poročila Komisije o pregledu tebukonazola.
            
         
               (6)
            
            
               Komisija je prijavitelja pozvala, naj predloži pripombe na poročilo o pregledu tebukonazola.
            
         
               (7)
            
            
               Komisija je sklenila, da odobritev uporabe kot regulator rasti rastlin brez omejitev ne pomeni nobenih tveganj poleg že upoštevanih pri postopku odobritve tebukonazola in v poročilu Komisije o pregledu navedene snovi.
            
         
               (8)
            
            
               Primerno je razširiti odobritev tebukonazola na uporabo kot regulator rasti rastlin brez omejitev. Zaradi upoštevanja preostalih negotovosti glede morebitne izpostavljenosti podtalnice metabolitu 1,2,4-triazol pri reprezentativnih uporabah škropljenja žit, kot je obdelava ječmenovega semena, in grozdja, bi morale države članice nameniti posebnost pozornost nevarnosti onesnaženja podtalnice, kadar se aktivna snov uporablja na območjih z občutljivimi tlemi ali neugodnimi podnebnimi razmerami, zlasti glede prisotnosti metabolita 1,2,4-triazol v podtalnici.
            
         
               (9)
            
            
               Danska je januarja 2014 dokončala oceno potrditvenih informacij o tveganju za ptice in sesalce. Stalni odbor za rastline, živali, hrano in krmo se strinja, da je tveganje za ptice in sesalce na podlagi trenutnih podatkov sprejemljivo. Zato ocena predloženih potrditvenih podatkov bistveno ne vpliva na sklepne ugotovitve prvotne ocene tveganja. Agencije meni, da nadaljnji pregled ni potreben.
            
         
               (10)
            
            
               Prilogo k Izvedbeni uredbi (EU) št. 540/2011 bi bilo zato treba ustrezno spremeniti.
            
         
               (11)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Sprememba Uredbe (ES) št. 540/2011
   Del A Priloge k Izvedbeni uredbi (EU) št. 540/2011 se spremeni v skladu s Prilogo k tej uredbi.
   Člen 2
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 25. avgusta 2014
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 309, 24.11.2009, str. 1.
   
      (2)  Direktiva Komisije 2008/125/ES z dne 19. decembra 2008 o spremembi Direktive Sveta 91/414/EGS zaradi vključitve aluminijevega fosfida, kalcijevega fosfida, magnezijevega fosfida, cimoksanila, dodemorfa, metilestra 2,5-diklorobenzojske kisline, metamitrona, sulkotriona, tebukonazola in triadimenola kot aktivnih snovi (UL L 344, 20.12.2008, str. 78).
   
      (3)  Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).
   
      (4)  Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).
   
      (5)  Uredba Komisije (ES) št. 1490/2002 z dne 14. avgusta 2002 o nadaljnjih podrobnih pravilih za izvajanje tretje faze delovnega programa iz člena 8(2) Direktive Sveta 91/414/EGS in o spremembi Uredbe (ES) št. 451/2000 (UL L 224, 21.8.2002, str. 23).
   
      (6)  EFSA (Evropska agencija za varnost hrane), 2013. Sklep o strokovnem pregledu ocene tveganja pesticidov z aktivno snovjo tebukonazol. EFSA Journal 2014;12(1):3485, str. 98, doi:10.2903/j.efsa.2014.3485.
   
      PRILOGA
      V delu A Priloge k Izvedbeni uredbi (EU) št. 540/2011 se stolpec „Posebne določbe“ za tebukonazol v vrstici 268 nadomesti z naslednjim:
      
         „DEL A
         Registrira se lahko samo kot fungicid in regulator rasti rastlin.
         DEL B
         Za izvajanje enotnih načel iz člena 29(6) Uredbe (ES) št. 1107/2009 se upoštevajo ugotovitve iz poročila o pregledu tebukonazola in zlasti dodatka I in II h končni različici poročila, ki jo je Stalni odbor za prehranjevalno verigo in zdravje živali pripravil 28. oktobra 2008. V tej celoviti oceni morajo biti države članice zlasti pozorne na:
         
                     —
                  
                  
                     varnost izvajalcev in delavcev ter zagotoviti, da je v pogojih uporabe predpisana uporaba ustrezne osebne zaščitne opreme;
                  
               
                     —
                  
                  
                     prehransko izpostavljenost potrošnikov metabolitom tebukonazola (triazola);
                  
               
                     —
                  
                  
                     nevarnost onesnaženja podtalnice, kadar se aktivna snov uporablja na območjih z občutljivimi tlemi ali neugodnimi podnebnimi razmerami, zlasti glede prisotnosti metabolita 1,2,4-triazol v podtalnici;
                  
               
                     —
                  
                  
                     zaščito semenojedih ptic in sesalcev in rastlinojedih sesalcev ter zagotoviti, da pogoji za registracijo po potrebi vključujejo ukrepe za zmanjšanje tveganja;
                  
               
                     —
                  
                  
                     zaščito vodnih organizmov in zagotoviti, da pogoji za registracijo po potrebi vključujejo ukrepe za zmanjšanje tveganja, kot so varnostni pasovi.
                  
               Zadevne države članice zagotovijo, da prijavitelj Komisiji predloži dodatne informacije za obravnavo lastnosti tebukonazola, ki lahko povzročajo motnje endokrinega sistema, v dveh letih od sprejetja smernic OECD za preizkušanje motenj endokrinega sistema ali smernic za preizkušanje, sprejetih na ravni Skupnosti.“